# Τζον Μακέιν

| Τζον Μακέιν John McCain |
| --- |
| Επίσημο πορτρέτο, 2009 |
| Γερουσιαστής των Ηνωμένων Πολιτειών για την Αριζόνα |
| **Περίοδος** 3 Ιανουαρίου 1987 – 25 Αυγούστου 2018 |
| Μαζί με | Τζεφ Φλέικ |
| Προκάτοχος | Μπάρι Γκόλντουοτερ |
| Διάδοχος | Τζον Κάιλ |
| Μέλος της Βουλής των Αντιπροσώπων των Ηνωμένων Πολιτειών |
| **Περίοδος** 3 Ιανουαρίου 1983 – 3 Ιανουαρίου 1987 |
| Εκλογική περιφέρεια | 1η, Αριζόνα |
| Προκάτοχος | Τζον Ρόουντς |
| Διάδοχος | Τζον Ρόουντς III |
| Προσωπικά στοιχεία |
| Γέννηση | 29 Αυγούστου 1936 (1936-08-29), Ναυτικός Αεροπορικός Σταθμός Κόκο Σόλο, Παναμάς |
| Θάνατος | 25 Αυγούστου 2018 (81 ετών) Κόρνβιλ, Αριζόνα, ΗΠΑ |
| Εθνότητα |  ΗΠΑ |
| Υπηκοότητα |  ΗΠΑ |
| Πολιτικό κόμμα | Ρεπουμπλικανός |
| Σύζυγος | Κάρολ Σεπ (1965-1980) Σίντι Λου Χένσλεϊ (1980-2018) |
| Παιδιά | 7 |
| Σπουδές | Ναυτική Ακαδημία των ΗΠΑ |
| Επάγγελμα | * Πολιτικός
* Στρατιωτικός
* Αεροναυτικός
* Βετεράνος
 |
| Θρήσκευμα | Βαπτιστής Επισκοπιστής |
| Υπογραφή |  |
|  Σχετικά πολυμέσα |
|

Ο **Τζον Σίντνεϋ Μακέιν** (αγγλικά: *John Sidney McCain III*, 29 Αυγούστου 1936 – 25 Αυγούστου 2018), ήταν Αμερικανός πολιτικός, βετεράνος και αξιωματικός του ναυτικού που υπηρέτησε ως Γερουσιαστής των Ηνωμένων Πολιτειών για την Αριζόνα από το 1987 έως το 2018. Ήταν επίσης, ο υποψήφιος του Ρεπουμπλικανικού κόμματος για την προεδρία των ΗΠΑ, στις Προεδρικές εκλογές του 2008.

Προηγουμένως, υπηρέτησε ως Μέλος της Βουλής των Αντιπροσώπων των Ηνωμένων Πολιτειών για την 1η εκλογική περιφέρεια της Αριζόνας, από το 1983 έως το 1987.

## Βιογραφία

Ο Τζον Μακέιν, γεννήθηκε σε ένα Αμερικανικό στρατιωτικό νοσοκομείο στην διώρυγα του Παναμά το 1936.

Ο πατέρας του και ο παππούς του ήταν ανώτατοι αξιωματικοί (ναύαρχοι «4 αστέρων») του Αμερικανικού Πολεμικού Ναυτικού. Ο ίδιος απεφοίτησε από την Αμερικανική Ναυτική Ακαδημία το 1958 και έγινε πιλότος πολεμικών αεροπλάνων. Έλαβε μέρος στον Πόλεμο του Βιετνάμ, όπου τραυματίστηκε και συνελήφθη ως κρατούμενος-αιχμάτωλος πολέμου από τους Βιετκόνγκ. Κρατήθηκε από το 1967 μέχρι το 1973 ενώ τα βασανιστήρια που δέχθηκε του προκάλεσαν σημαντικές αναπηρίες.

### Πολιτική

Ο Μακέιν με τον πρόεδρο Μπους το 2004.
Η σταδιοδρομία του στο Πολεμικό Ναυτικό έληξε το 1981. Ο Μακέιν κατόπιν, μετακόμισε στην Αριζόνα και ασχολήθηκε ενεργά με την πολιτική.

Το 1982 εξελέγη βουλευτής στη Βουλή των Αντιπροσώπων των Ηνωμένων Πολιτειών, όπου υπηρέτησε δύο θητείες, για την 1η εκλογική περιφέρεια της Αριζόνα, από το 1983 έως το 1987.

Το 1986, εξελέγη Γερουσιαστής των Ηνωμένων Πολιτειών για την Αριζόνα. Επανεξελέγη στο 1992, το 1998, το 2004, το 2010 και το 2016. Αν και γενικά υπηρετούσε συντηρητικές αρχές, οι συχνές διαφωνίες του με την επίσημη γραμμή του Ρεπουμπλικανικού Κόμματος έγιναν θέμα στα αμερικανικά ΜΜΕ. Το 1989 το όνομά του ενεπλάκη σε ένα σημαντικό οικονομικό σκάνδαλο. Τα επόμενα χρόνια πρότεινε με επιτυχία οικονομικές μεταρρυθμίσεις, και εργάστηκε για την αποκατάσταση των διπλωματικών σχέσεων με το Βιετνάμ. Τάχθηκε ξεκάθαρα υπέρ του Πολέμου στο Ιράκ, υποστηρίζοντας πως ο πόλεμος πρέπει να κερδηθεί μέσα στα επόμενα χρόνια.

### Υποψήφιος Πρόεδρος των ΗΠΑ (2008)

Το λογότυπο των Μακέιν-Πέιλιν, για τις εκλογές του 2008.
Το 2000 ήταν υποψήφιος για το χρίσμα του Ρεπουμπλικανικού Κόμματος, αλλά έχασε από τον Τζωρτζ Μπους. Το 2008 ήταν και πάλι υποψήφιος, αυτή τη φορά κερδίζοντας το χρίσμα για τη συμμετοχή του στις Αμερικανικές Προεδρικές Εκλογές. Απέτυχε να εκλεγεί πρόεδρος, καθώς έχασε στις εκλογές από τον υποψήφιο του Δημοκρατικού Κόμματος Μπαράκ Ομπάμα.

## Προσωπική ζωή και θάνατος

Ο Μακέιν σε λαϊκό προσκύνημα στο Καπιτώλιο το 2018.
Ο Μακέιν διαγνώστηκε με επιθετική μορφή καρκίνου του εγκεφάλου τον Ιούλιο του 2017 και από τότε είχε έναν περιορισμένο ρόλο στη Γερουσία. Ο Μακέιν ψήφισε το 2017 εναντίον της κατάργησης του Obamacare, κόντρα στην πολιτική του Ρεπουμπλικανικού Κόμματος. Η ψήφος του είχε ως αποτέλεσμα την αποτυχία κατάργησης του συγκεκριμένου συστήματος υγείας.

Ο Μακέιν υποβλήθηκε σε αντικαρκινικές θεραπείες για ένα έτος έως ότου ανακοίνωσε την απόφασή του να τις σταματήσει τον Αύγουστο του 2018, οπότε και απεβίωσε στις 25 Αυγούστου 2018 στο σπίτι του στο Κόρνβιλ της Αριζόνας, σε ηλικία 81 ετών, για 4 ημέρες πριν τα 82α γενέθλια του.

Απο το 1965 έως το 1980, ήταν παντρεμένος με την Κάρολ Σεπ, με την οποία είχε μια κόρη και δύο θετά αγόρια. Το 1980, παντρεύτηκε την Σίντι Χένσλεϊ, με την οποία απέκτησαν τέσσερα παιδιά.

## Παραπομπές